Mara ġiet ikkundannata għall-sentejn priġunerija wara li nstabet hatja li kisret il-kundizzjonijiet imposti fuqha mill-qorti u li saret riċediva. L-Ispettur Frank Anthony Tabone qal li kienu ilhom ifittxu lill-akkużata, Ersilia Gauci ta’ 44 sena, wara li naqset milli tmur tiffirma l-għassa kif ordnata tagħmel f’sentenzi oħra. Żied li għalhekk kellha titniżżel fil-lista ta’ nies imfittxija mill-Pulizija. Qal li għal snin twal kellha problemi serji ta’ konsum ta’ droga kif ukoll problemi psikoloġiċi. Il-Maġistrat Ian Farrugia ordna li l-ammont ta’ €5,000 ddepożitati lill-Maġistrati f’każi separati biex l-imputata setgħet tibbenefika mill-ħelsien mill-arrest, huma effettivament propjetà ta’ bintha. Waqt li ta sentenza ta’ sentejn priġunerija, il-maġistrat saħaq li hija għal din ir-raġuni li hu joqgħod lura milli jagħti l-ħelsien mill-arrest b’għadd ta’ kundizzjonijiet, għax meta jsiru ħafna qed jispiċċaw jiksruhom.